Tove Videbæk (KRF), 2000-02-29:
Dette forslag synes jeg er meget præcist, og det går i al sin korthed ud på, at der er behov for uanmeldte kontrolbesøg og tilsyn på landets plejehjem, og det er jeg enig i.
Langt de fleste plejehjem behandler dog de ældre, som bor på disse, fint og giver dem den nødvendige omsorg, det nødvendige nærvær.
af omsorgssvigt, misrøgt, osv., og derfor er der behov for, at der kommer både anmeldte og uanmeldte besøg af en uafhængig instans, f.eks. embedslægen. I bekendtgørelsen om tilsyn, der trådte i kraft i 1992, står der, at embedslægerne skal yde rådgivning på anmodning, og siden 1992 har det primære tilsyn med landets plejehjem ligget i kommunerne. I KL's nye rapport vedrørende tilsyn fremgår det, at der kun foretages uanmeldte tilsyn i tre ud af ti tilfælde.
Dette kan og skal gøres meget bedre.
Tilsynet fungerer slet, slet ikke godt nok.
Men tilsyn er naturligvis ikke nok til at hæve standarden.
For det første må vi have et sæt standardregler
for, hvordan pasning af de ældre skal foregå i praksis på et plejehjem, måske kunne vi endda tale om en slags kvalitetsmærkning. For det andet ville det være godt med en slags styrelse eller et udvalg eller råd, som er sammensat af både brugere og pårørende, ansatte og politikere samt flere ildsjæle.
Mennesker, som har en naturlig kontakt til stedet, både de ansatte og brugerne samt folk, der kommer jævnlig på hjemmet,
såsom pårørende, politikere, m.fl. Og jeg har forstået, at socialministeren arbejder med et forslag vedrørende dette.
Men ud over det skal der være et tilsyn, der fungerer både anmeldt og uanmeldt, for hvis der kun kommer anmeldte tilsyn, så kan vi jo være sikker på, at der ingen svigt vil forekomme de dage, hvor der er anmeldt et tilsyn, men alt vil i disse dage være i den skønneste orden.
Tilsynet skal ikke foretages af kommunen, hvis det er et kommunalt plejehjem, der er tale om.
Kommunen bør ikke både udføre jobbet, tage imod klager over jobbet og føre tilsyn med jobbet.
Kommunen må bestemt være inhabil vedrørende mindst ét af disse job.
Disse funktioner bør skilles ad.
Mange private plejehjem står i øjeblikket til lukning, på grund af at de ikke lever op til nogle bygningsmæssige regler.
Her mener jeg, at der er mange andre kvaliteter ved plejehjem, som kan være vigtigere for de ældre, end om plejehjemmet er en moderne, veludstyret bygning, der kan leve op til alle krav i diverse tekniske skemaer.
Når ældre er ensomme, utrygge og måske kun minimalt selvhjulpne, er det helt andre ting, der er behov for, nemlig nærhed, socialt samvær, et par hænder til at hjælpe praktisk eller til at stryge over kinden.
Hr. Villy Søvndal påstod i sin ordførertale, at det mest af alt handler om økonomiske ressourcer.
Kristeligt Folkeparti mener, at det mest af alt handler om holdninger.
Det handler om at skabe miljø, det handler om at skabe tillid til, at man kan få den hjælp, man har brug for, når man har brug for den.
Vi skal have genskabt denne tryghed, denne tillid og have udryddet den frygt og usikkerhed, som p.t. råder på dette område mange steder i landet.
Uanmeldte tilsyn, hvis disse udføres af en instans, som ikke er inhabil, kan være én af de faktorer, som kan være medvirkende til dette.
Så derfor kan Kristeligt Folkeparti støtte det her forslag.